Järelmaksuga müügi üldtingimused
Kehtivad alates ____ ___________________
Märkus: Näidise puhul on tegemist vallasasja (mobiiltelefon, mööbel, kodutehnika, arvutid jms) järelmaksuga müügi tüüptingimustega (VÕS § 35). Tüüptingimuste kasutamine hõlbustab oluliselt jaekaubanduses massilist samalaadsete lepingute sõlmimist. Tüüptingimused lisatakse ostjaga sõlmitavale konkreetsele müügilepingule, kus määratakse ära konkreetne müüdav asi, selle tunnused, hind, esimese makse ehk sissemakse suurus, igakuiste maksete ehk osamaksete suurus, garantiitingimused jne. Ostjaga sõlmitavas konkreetses müügilepingus tuleb teha viide, et müügilepingu osaks on tüüptingimused. Kui ostja seda soovib, peab ta saama tüüptingimustega tutvuda.
Näidises toodud järelmaksuga müügi tingimused on kasutatavad ka tarbijalemüügil, va juhul, kui tegemist on tarbijakrediidilepinguga. Antud näidises ei arvestata järelmaksuga müügil intressi. Kui järelmaksuga müügil lisandub müüdava asja hinnale intress ning kui ostjaks on tarbija, on tegemist tarbijakrediidilepinguga (VÕS § 402). Tarbijakrediidileping on VÕS-iga eraldi reguleeritud, kusjuures real juhtudel ei tohi tarbija kahjuks seaduses sätestatust kõrvale kalduda (vt nt viivise suurus - VÕS § 415 , lepingu ülesütlemise piirangud - VÕS § 416 jne). 
1. Mõisted 
1.1. Käesolevates järelmaksuga müügi tingimustes (edaspidi nimetatud Tingimused) kasutatakse mõisteid järgmises tähenduses:
Kolmas isik on iga füüsiline või juriidiline isik, kes ei ole Lepingu Pooleks. 
Leping on Ostja ja Müüja vahel sõlmitav järelmaksuga müügileping, millega Müüja kohustub müüma ja Ostja ostma Lepingu ja Tingimustega määratud tingimustel Lepingus märgitud Toote. Tingimused on Lepingu lahutamatu osa. 
Müüja on _________________________________ (müüja andmed).
Osamakse on Ostja poolt Toote täielikust ostuhinnast igakuiselt tasumisele kuuluv osa.
Ostja on füüsiline või juriidiline isik, kes on sõlminud Müüjaga Lepingu. 
Pooled on Ostja ja Müüja ühise nimetusega ning Pool on Ostja või Müüja eraldi nimetatuna. 
Sissemakse on Ostja poolt Toote täielikust ostuhinnast Lepingu sõlmimisel tasumisele kuuluv osa. 
Toode on Lepingus märgitud tingimustele vastav ese. 
2. Tingimuste tõlgendamine
2.1. Vastavalt kontekstile tähendavad ainsuses olevad sõnad Tingimustes mitmust ja vastupidi.
2.2. Tingimustes viidatud punktid tähendavad vastavaid Tingimuste punkte, kui Tingimustes ei ole märgitud teisiti. 
2.3. Iga Tingimuste ja/või Lepingu punkti tõlgendatakse koos vastavate Lepingu ja/või Tingimuste teiste punktidega, lähtudes Lepingu ja/või Tingimuste mõttest ja eesmärgist ning Poolte omavahelisest praktikast.
3. Lepingu jõustumine ja Toote üleandmine
3.1. Ostja tasub Toote eest Sissemaksena Lepinguga määratud summa Lepingu sõlmimisel sularahas, elektroonilise maksevahendiga või ülekandega Müüja pangaarvale.
3.2. Leping jõustub Sissemakse summa laekumise momendist Müüja kassasse või arveldusarvele.
3.3. Koheselt pärast Sissemakse laekumist annab Müüja Toote ja selle juurde kuuluvate dokumentide valduse üle Ostjale Lepingu sõlmimise kohas. Toote ja selle juurde kuuluvate dokumentide valduse üleandmine fikseeritakse __________________ (kuidas, millise dokumendiga - nt üleandmise aktiga jne).
3.4. Müüjale jääb Toote omandiõigus kuni Ostja poolt kõigi Lepingust ja Tingimustest tulenevate maksete tasumiseni. 
3.5. Omandiõigus Tootele läheb üle Ostjale pärast kõigi Lepingust ja Tingimustest tulenevate maksete, sh viivise, tasumist.
3.6. Juhul, kui Toode muutub Lepingu kestel kasutamiskõlbmatuks (va juhul, kui kasutamiskõlbmatus on tingitud Toote puudusest) või kui Toode hävib või läheb kaotsi, ei mõjuta see Lepingu kehtivust ning Ostja kohustub tasuma Müüjale Osamaksed Lepinguga kokkulepitud korras ja tähtaja jooksul. 
4. Arveldused
4.1. Ostja tasub Toote eest Osamakseid igakuiselt Müüja poolt esitatava arve alusel iga kuu ________(____) kuupäevaks. 
4.2. Müüjal on õigus nõuda Ostjalt viivise tasumist maksetähtpäevaks tasumata summadelt.  Viivist arvestatakse alates maksetähtpäevale järgnevast kalendripäevast 0,15 (null koma viisteist) % tasumata summast iga tasumisega viivitatud kalendripäeva eest, kuid kokku mitte vähem kui ________ (_____) krooni.
5. Lepingust taganemine
5.1. Müüjal on õigus Lepingust taganeda juhtudel, kui:
5.1.1. Ostja on viivituses teise järjestikuse Osamakse tasumisega; 
5.1.2. Ostja on viivitanud ühe Osamakse täieliku tasumisega kauem kui 1 (üks) kuu. 
5.2. Müüja taganemisõiguse tekkimisel punkt 5.1. kohaselt saadab Müüja Ostjale kirjaliku nõude tasuda võlgnevus 14 (neljateistkümne) kalendripäeva jooksul. Kui Ostja nimetatud tähtaja jooksul oma võlgnevust Müüjale täielikult ei tasu, taganeb Müüja Lepingust, saates Ostjale sellekohase kirjaliku taganemisavalduse. 
5.3. Müüja poolt Lepingust taganemisel on Ostja kohustatud tasuma kõik veel tasumata Osamaksed kuni Lepingu tähtaja lõpuni 20 (kahekümne) kalendripäeva jooksul arvates taganemisavalduse kättesaamisest. 
5.4. Kui Ostja ei täida punktis 5.3. ettenähtud kohustust, on Ostja kohustatud Toote ja selle juurde kuuluvad dokumendid Müüjale tagastama Müüja poolt määratud tähtajal ja korras, va punktis 3.6. ettenähtud juhul. 
Ostja poolt tagastatud Toode ja selle juurde kuuluvad dokumendid peavad olema esialgses komplektsuses ning seisundis, milles nad üle anti, arvestades tavapärasest kasutamisest tulenevat kulumisastet. 
5.5. Ostja poolt Toote tagastamisel punktis 5 ettenähtud alusel ja korras jääb Lepingu alusel tasutud maksetest ______(________________) % Müüjale Toote kulumise, võlgnevuse sissenõudmise ja Lepingust taganemisega tekkinud kahju hüvitamiseks. Ülejäänud Ostja poolt tasutud maksete summa tagastab Müüja Ostjale 2 (kahe) pangapäeva jooksul arvates Toote Müüjale tagastamise päevast. 
Märkus: Enne lepingust taganemist annab müüja ostjale VÕS § 114 kohaselt täiendava tähtaja võlgnevuse likvideerimiseks (punkt 5.2.) Kui ostja täiendava tähtaja jooksul (näidises 14 kalendripäeva) võlgnevust ei tasu, siis on müüjal õigus lepingust taganeda. Müüdud asja väljanõudmine ostjalt toimub pärast müüjapoolset taganemisavalduse tegemist (vt selle kohta ka näidise lõpus olevat viidet Riigikohtu lahendile nr 3-2-1-93-02). 
Näidise punkt 5.5. kohaselt jääb ostja poolt tasutud maksetest teatud protsent müüjale, kes kannab asja kulumise ja lepingust taganemisega kahju, so sisuliselt on tegemist müüjale tekkinud kahju hüvitamise kokkuleppega. VÕS § 237 kohaselt ei saa tarbijalemüügi puhul tarbija kahjuks kõrvale kalduda seaduses sätestatust. VÕS § 189 kohaselt võib kumbki pool lepingust taganemise korral nõuda tema poolt lepingu alusel üleantu tagastamist, kui ta ise tagastab kõik üleantu. Seega oleks VÕS §-ga 237 (tüüptingimuste puhul ka VÕS § 42 lg 3 p 1) vastuolus, kui müüjale jääb lepingust taganemisel summa, mis ületab oluliselt müüja poolt kantud kahju, so kui sisuliselt maksab tarbija lepingust taganemisel leppetrahvi. Seega peaks näidise punktiga 5.5. sarnase tingimuse sätestamisel jälgima, et müüjale jääv kahju hüvitamise summa kataks müüja lepingust taganemisega seonduva kahju, mitte ei oleks lisatulu teenimise allikas. 
6. Muud tingimused
6.1. Lepingu muudatused ja täiendused jõustuvad Poolte poolt allakirjutamise hetkest, kui Pooled ei ole kokku leppinud teisiti. 
6.2. Müüjal on õigus anda oma Lepingust tulenevad nõuded üle Kolmandale isikule kas täies mahus või osaliselt. 
6.3. Ostja on kohustatud teatama Müüjale 5 (viie) kalendripäeva jooksul oma nime ja/või aadressi muutusest, olulistest muudatustest oma finantsolukorras, samuti teistest asjaoludest, mis võivad mõjutada Lepingu täitmist.
6.4. Pooled edastavad Lepinguga seotud teated e-posti või faksi teel, va juhtudel, kui Tingimustes või Lepingus on ette nähtud teate kirjalik vorm. Kirjalik teade saadetakse Poole Lepingus märgitud või Poole poolt Lepingu kehtivuse ajal teatatud aadressil. Kirjalik teade loetakse teise Poole poolt kättesaaduks, kui postitamisest on möödunud 5 (viis) kalendripäeva.
6.5. Ostjal ei ole õigust Toodet Lepingu kehtivuse ajal edasi võõrandada. 
6.6. Leping kehtib kuni kõigi Lepingust tulenevate maksete tasumiseni Müüjale või Lepingust taganemiseni Lepingus või seaduses ettenähtud alustel ja korras.       
Märkus: Vallasasja järelmaksuga müügilepingutes läheb praktikas reeglina müüdud asja omand üle ostjale ostuhinna täieliku tasumisega (omandireservatsioon - VÕS § 233); loomulikult võib ka kokku leppida, et omand läheb üle lepingu sõlmimisel ja enne ostuhinna tasumist. 
Omandireservatsiooniga müügilepingust taganemist ja asja ostjalt väljanõudmise eeldusi  on käsitlenud Riigikohus oma 30. septembri 2002.a otsuses tsiviilasjas nr 3-2-1-93-02.
Riigikohtu otsusest nähtub, et AS Ecomatic esitas hagiavalduse AS Vinni Kommunaal (pankrotis) vastu puurkaevu pumba mootori välistamiseks pankrotivarast ja valdusest väljanõudmiseks. Hagiavalduse kohaselt müüs hageja kostjale mootori hinnaga 31 400 krooni. Kauba müümisel seadis hageja saatelehel tingimuseks, et omandiõigus kaubale läheb üle pärast kauba eest tasumist. Kostja tasus üksnes 15 000 krooni. Pankrotihaldur ei vastanud hageja taotlusele vara välistamiseks kostja pankrotivarast või ostuhinnast maksmata osa tasumiseks. Hageja palus tunnustada tema omandiõigust pumbale (pumba mootorile) ja nõuda see kostja valdusest välja.
Riigikohus märkis: “Poolte vahel oli sõlmitud mootori ostu-müügileping ja tingimuslik asjaõigusleping, mille kohaselt läheb mootori omandiõigus ostjale üle ostuhinna täieliku tasumisega. Kuna seadus ei näe vallasasja müügilepingule vorminõudeid ette, siis suulisel lepingu sõlmimisel kinnitavad lepingu sõlmimist ka müüjapoolne arve, kauba üleandmine ostjale ja ostja poolt arve osaline maksmine. Kohus ei ole tuvastanud, et kaupa vastu võttes oleks kostja esitanud vastuväiteid saatelehel olnud omandireservatsiooni märkusele. Lepingu täitmisele asudes muutus seega ka nimetatud tingimus lepingu osaks.”
Riigikohus märkis samuti, et “Müüjal ei ole õigust nõuda omandireservatsiooniga müüdud asja valduse väljaandmist muidu, kui lõpetatakse omandireservatsiooni aluseks olev müügileping. Sama kehtib ka muude lepingute kohta, mis annavad võlgnikule õiguse teisele lepingupoolele kuuluvat asja vallata. Lepingu lõpetamiseks piisab sel juhul ostjale lepingu lõpetamise tahteavalduse edastamisest.”